Поштована госпођо, адвокатице Лукачевић,

Одговори на питања која сте ми поставили су следећи:

На питање зашто се нисам огласио у медијима поводом протеста адвоката, обавештавам Вас да ми се адвокатске коморе нису обраћале за заштиту права својих чланова, те пошто адвокати и њихове организације не спадају у неуке странке већ им је познато како и због чега овом органу могу да се обрате, закључујем да мој ангажман оцењују сувишним, односно непотребним. Томе у прилог иде и чињеница да су коморе најавиле да ће се обратити Уставном суду и међународним институцијама, али не Заштитнику грађана. Такође, ни медији ме нису питали о тој теми, те ни тај повод за моју изјаву није настао.

На питање „зашто ћутим поводом кршења Устава од стране извршне власти, јер је законом о нотарима извршен државни удар у Србији, одузета је део судске надлежности судовима и адвокатима“, обавештавам Вас да ми није познато да је законом могуће извршити државни удар нити сматрам да, чак и симболично, има места упоређивању новонастале ситуације са „државним ударом“; подсећам Вас и на оно што као адвокат сигурно знате - кршење Устава у Републици Србији санкционише Уставни суд (по иницијативи, предлогу или сопственој иницијативи), те да одузимање и давање надлежности законом само по себи не представља питање из моје надлежности (јер се надлежности и дају и узимају ничим другим него законом) - изузев ако оценим да промена надлежности изазива штету по права грађана. Да ли је то тако (да ли је увођење нотарске службе у правни живот Републике Србије учињено на начин којим се крше права грађана), предмет је поступка који водим, дакле – који је у току, о чему сам обавестио јавност и који ће ускоро бити окончан. Будите сигурни – у рекордном року према стандардима било које институције омбудсмана у свету. Као адвокату, јасно Вам је да не могу нити хоћу изјавама прејудицирати исход поступка који водим.

На питање „зашто позивам преко медија Вучићевог брата да се мени јави ради заштите због пребијања од стране полиције“, одговор је: на новинарско питање (постављено на иницијативу самог новинара, а приликом разговора о сасвим другој теми) „да ли Андреј Вучић може да вам се обрати“, одговорио сам „наравно, Андреј Вучић, као и сваки други грађанин, може да ми се обрати, а могу и да поведем поступак по сопственој иницијативи, ако оценим да надлежни органи нису учинили све…“. Управо тако како бих одговорио и на питање „да ли адвокати могу да Вам се обрате…“, да ми га је неко поставио. Али није, као што сам Вам већ рекао. Не спорим могућност да би неко други, на мом месту, могао да одговори и другачије.

На питање „зашто не поставите јавно питање зашто је војска била у обезбеђењу Вучићевог брата и ко плаћа једном обичном грађанину обезбеђење“, обавештавам Вас да није ни мој посао да јавно постављам баш свако питање које интересује грађане, али свакако не искључујем могућност да ће неки аспекти питања која сте ви поставили бити предмет поступка контроле рада надлежних органа, ако нађем основ и разлог да га, као контролни орган последње, а не прве инстанце, поведем. Свакако да реторско питање „ко плаћа једном обичном грађанину обезбеђење“ нећу поставити, јер је ноторно да је рад служби безбедности финансиран из буџета Републике Србије, дакле новцем свих грађана, а да се обезбеђење додељује лицима за које надлежни органи процене да им прети безбедносни ризик, па макар они били и „обични“ грађани. При чему не прејудицирам да је А.В. био у пратњи обезбеђења.

На вашу оцену да ја не контролишем власт већ она мене, немам коментар нити одговор – то је Ваша оцена и иако се са њом не слажем, задовољан сам што немате никаквих сметњи нити страха да ме о њој обавестите и позивам Вас да то и даље чините јер је то начин демократске јавне контроле рада овог органа.

С обзиром да сматрам да су Ваша питања и моји одговори од интереса за јавност, наша преписка биће објављена на електронској презентацији овог органа.

Саша Јанковић
Заштитник грађана (Ombudsman)

Република Србија

